Pa verkrag glo sy 3-jarige tweeling dogtertjiesŉ 38-jarige pa het Maandag in die Delmas-landdroshof in Mpumalanga verskyn op aanklagte dat hy sy driejarige tweeling dogtertjies verkrag het. Brig. Selvy Mohlala, woordvoerder van die polisie, sê volgens hulle inligting is die dogtertjies in die pa se sorg gelaat nadat die ma in ŉ hospitaal opgeneem is. Dit het aan die lig gekom dat die dogtertjies seksueel gemolesteer is nadat hulle na ŉ badkamer geneem is en daar bloedvlekke en ŉ afskeiding in hulle broekies gevind is. Mohlala sê die dogtertjies is deur ŉ dokter ondersoek en dit is bevestig dat hul seksueel gemolesteer is. Die saak is by die polisie aangemeld en die pa is Saterdag in hegtenis geneem na ŉ voorlopige ondersoek. Hy het Maandag op ŉ aanklag van verkragting in die hof verskyn en die saak is tot 3 Februarie uitgestel wanneer hy om borg sal aansoek doen. Hy bly in aanhouding. SAPA